จังหวัดชัยนาท ทหารลงพื้นที่อำเภอสรรพยา ช่วยชาวบ้านทำกระสอบทรายวางแนวคันกั้นน้ำ
พันเอก พัฒนศักดิ์ เอี่ยมอุดม ผู้บังคับกองพันซ่อมบำรุงเครื่องบินทหารบก จัดกำลังเจ้าหน้าที่  ทหารชุดจิตอาสาพระราชทานกว่า 30 นาย สนธิกำลังกับทางเจ้าหน้าที่ทหารอากาศ จากศูนย์บรรเทาสาธารณภัย กองบิน 4 จำนวน 20 นาย ช่วยเหลือชาวบ้านในพื้นที่ หมู่ 3 ตำบลหาดอาษา อำเภอสรรพยา จังหวัดชัยนาท ทำกระสอบทรายและสร้างเป็นคันกั้นน้ำเพื่อป้องกันไม่ให้น้ำไหลบ่าเข้าท่วมบ้านเรือนของชาวบ้าน หลังจากที่แม่น้ำเจ้าพระยายังคงมีปริมาณน้ำสูงขึ้นอย่างต่อเนื่องวันนี้ สถานการณ์น้ำในพื้นที่ลุ่มเจ้าพระยา ยังคงต้องเฝ้าติดตามสถานการณ์อย่างใกล้ชิด หลังจากมีมวลน้ำเพิ่มสูงขึ้นอย่างต่อเนื่อง ปริมาณน้ำที่ไหลผ่านสถานีวัดน้ำ C.2 อำเภอเมือง จังหวัดนครสวรรค์ มีระดับน้ำอยู่ที่ 2,517 ลูกบาศก์เมตรต่อวินาที ที่เขื่อนเจ้าพระยา ที่อำเภอสรรพยา  จังหวัดชัยนาท มีระดับน้ำเหนือเขื่อนอยู่ที่ 17.00 เมตร(รทก.) ระดับน้ำท้ายเขื่อนอยู่ที่ 15.80  เมตร(รทก.) และเขื่อนเจ้าพระยามีอัตราการระบายน้ำอยู่ที่ 2,610 ลูกบาศก์เมตรต่อวินาที สำนักงานชลประทานที่ 12  กรมชลประทาน ขอให้ประชาชนยังคงต้องเฝ้าติดตามสถานการณ์น้ำในพื้นที่ลุ่มเจ้าพระยาอย่างใกล้ชิด